**NOTA DE ARGUMENTARE**

la proiectul

**REGULAMENTULUI**

**cu privire la organizarea și desfășurarea activității psihologului în**

**instituțiile de învățământ general**

**Condițiile care au determinat elaborarea actului normativ**

Elaborarea proiectului Regulamentului cu privire la organizarea și desfășurarea activității psihologului în instituțiile de învățământ generala fost elaborat în conformitate cu prevederile Codului educației al Republicii Moldova nr.152 din 17 iulie 2014, Legii nr. 140 din 14 iunie 2013 cu privire la protecţia specială a copiilor aflaţi în situaţii de risc şi a copiilor separaţi de părinţi; Legii nr. 45-XVI din 01 martie 2003 cu privire la prevenirea şi combaterea violenţei în familie; Legii nr. 60 din 30 martie 2012 privind incluziunea socială a persoanelor cu dizabilităţi; HG nr. 270 din 08 aprilie 2014 cu privire la aprobarea Instrucţiunilor privind mecanismul intersectorial de cooperare pentru identificarea, evaluarea, referirea, asistenţa şi monitorizarea copiilor victime şi potenţiale victime ale violenţei, neglijării, exploatării şi traficului; HG nr.732 din 16 septembrie 2013 cu privire la Centrul Republican de Asistenţă Psihopedagogică şi Serviciile raionale/municipale de asistenţă psihopedagogică.

**Principalele prevederi şi elemente**

Proiectul Regulamentului cu privire la organizarea şi desfăşurarea activităţii psihologului în învăţământul general a fost structurat pe 4 capitole:

**Capitolul I.** ***Dispoziţii generale***

**Capitolul II*.******Scopul și obiectivele activităţii psihologului***

**Capitolul III. *Organizarea şi desfăşurarea activităţii psihologului***

**Capitolul IV.** ***Dispoziții speciale***

**Elaboratorii proiectului**

Proiectul Regulamentului a fost elaborat de către Grupul de lucru instituit în cadrul Proiectului ”Promovarea educației incluzive în RM”, realizat de către ME în parteneriat cu Centrul Republican de Asistență Psihopedagogică, cu suportul financiar al UNICEF în baza Acordului de înțelegere din 06 octombrie 2015. Grupul este compus din reprezentanţi ai Ministerului Educației, Centrului Republican de Asistență Psihopedagogică, Serviciilor raionale/municipale de asistenţă psihopedagogică, reprezentanţi ai mediului academic.

Varianta inițială a Proiectului de Regulament a fost prezentată în cadrul Atelierelor de dezbateri cu participarea specialiștilor psihologi din cadrul Servicilor raionale/municipale de asistență psihopedagogică (22 aprilie 2016,  *Dispoziția ME nr.163, din 15.04.2016,* 15 persoane), cu participarea consiliului metodic al psihologilor din mun. Chișinău (12 mai 2016, 10 persoane), cu șefii Servicilor raionale/municipale de asistență psihopedagogică (04 mai 2016, 35 de persoane). Proiectul Regulamentului a fost modificat conform tabelelor de divergențe completate în urma propunerilor din cadrul atelierelor de lucru.Varianta respectivă a fost prezentată în cadrul ședinței de lucru a Consiliului Consultativ pentru implementarea Programului de dezvoltare a educației incluzive în RM pentru anii 2011-2020 (21 octombrie 2016). În urma propunerilor din cadrul ședinței proiectul Regulamentului a fost modificat și completat. Varianta finală a proiectului Regulamentului a fost aprobată în cadrul ședinței de lucru al Consiliului de Administrare al Centrului Republican de Asistență Psihopedagogică (proces verbal nr. 11, din 05 decembrie 2016).

**Rezultatele scontate**

Implementarea Regulamentului va avea un impact benefic asupra sistemului educațional în ansamblu, în vederea asigurării şanselor egale tuturor copiilor care necesită suport psihologic pentru dezvoltarea şi formarea unei personalități integre şi armonioase.

Beneficiile pe care le va aduce acest Regulament se estimează prin eficientizarea şi calitatea serviciilor de asistenţă psihologică oferită copiilor, cadrelor didactice şi părinților/reprezentanților legali în instituțiile generale de învățământ.

**Obiecțiile, recomandările pe marginea proiectului înaintate de către instituțiile interesate și reprezentanții societății civile, concluziile acestora.**

În scopul respectării prevederilor Legii nr. 239 din 13 noiembrie 2008 privind transparența în procesul decizional, Proiectul a fost plasat pe pagina web particip.gov.md, la data de 06 februarie 2017.

**Ministru Corina FUSU**